OBH 3629/2001.
Az állampolgári jogok országgyűlési biztosa általános helyettesének jelentése
Előadó: dr. Győrffy Zsuzsanna

A vizsgálat megindítása
	A panaszos három értelmi fogyatékos gyermeke a Hajdúböszörményi Általános Diák és Gyermekotthon gondozottja. A panaszos beadványa szerint: 
1)	A gyermekotthonban egyik fiát rendszeresen bántalmazzák. A gyermeknek két hónap alatt öt szemüveget kellett csináltatni, mert azok eltűntek az intézményben.
2)	A sérült gyermekek az előírt gyógyszereket rendszeresen nem olyan mértékben és minőségben kapják meg, mint ahogy az elvárható.
3)	A gondozottak felügyelete nem megfelelő.
4)	Lányának -  arra való hivatkozással, hogy menstruációját beállítsák - fogamzásgátló tablettát akartak felírni.

A beadványban foglaltak összefüggésbe voltak hozhatók az Alkotmány 67. § (1) bekezdésében rögzített, a gyermekek megfelelő testi, szellemi és erkölcsi fejlődéshez való jogának, és a 70/D § (1) bekezdésben deklarált legmagasabb szintű testi, lelki egészséghez fűződő jog sérelmével. Ezért az állampolgári jogok országgyűlési biztosáról szóló 1993. évi LIX. törvény ( a továbbiakban: Obtv ) 16. § (1) bekezdésében kapott felhatalmazás alapján vizsgálat indult.
	Az ügy kivizsgálására az országgyűlési biztos felkérte a Hajdú-Bihar Megyei Közigazgatási Hivatal gyámhivatalának vezetőjét. A Hajdú-Bihar Megyei Területi Gyermekvédelmi Szakszolgálat igazgatójától tájékoztatást kért arról, hogy a vonatkozó jogszabály által a szakszolgálat számára előírt szakmai ellenőrzés és segítség során a panasszal érintett gyermekotthonban mit tapasztaltak.
	A vizsgálatot a továbbiakban az állampolgári jogok országgyűlési biztosának általános helyettese folytatta.

Az ügy jogszabályi háttere
•	A Magyar Köztársaság Alkotmánya
67. § (1) A Magyar Köztársaságban minden gyermeknek joga van a családja, az állam és a társadalom részéről arra a védelemre és gondoskodásra, amely a megfelelő testi, szellemi és erkölcsi fejlődéséhez szükséges.
70/D. § (1) A Magyar Köztársaság területén élőknek joguk van a lehető legmagasabb szintű testi és lelki egészséghez.
•	15/1998. (IV. 30.) NM rendelet a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről
150. § (1) A szakszolgálat szakmailag folyamatosan segíti és ellenőrzi a gondozott gyermek gyámjának, gondozójának gondozói, nevelői, illetve gyámi tevékenységét, az egyéni gondozási-nevelési tervben foglaltak végrehajtását, az egyéni elhelyezési terv megvalósulását.
(2) Az (1) bekezdésben foglaltak megvalósítása érdekében a szakszolgálat munkatársa szükség szerinti gyakorisággal, de legalább havonta egyszer köteles felkeresni a gondozóhelyet és találkozni a gondozott gyermekkel, a gondozóval, a gyámmal. A látogatás során tapasztaltakra vonatkozó megállapításait folyamatosan, írásban dokumentálnia kell.
•	1997. évi XXXI. törvény a gyermekek védelméről és a gyámügyi igazgatásról
118. § (3) A megyei gyámhivatal - az egészségügyi szakfelügyelet kivételével - a Nemzeti Család- és Szociálpolitikai Intézet vagy az általa kijelölt területi szakmai módszertani feladatokat ellátó intézmény bevonásával - külön jogszabályban meghatározottak szerint - ellenőrzi az állami és nem állami gyermekjóléti és gyermekvédelmi intézmények működését.
119. §  A megyei gyámhivatal a 118. §-ban meghatározott feladatok ellátása során jogosult a) tájékoztatást, iratokat, információkat kérni és a helyszínen tájékozódni,

A tényállás és a vizsgálat megállapításai
	A Hajdúböszörményi Általános Diák-és Gyermekotthon egyaránt gondoz gyermekvédelmi gondoskodásban élő és családban nevelkedő gyermekeket. A beadványból nem derült ki egyértelműen, hogy a panaszos gyermekei gyermekvédelmi gondoskodásban részesülnek, vagy kollégisták.
	A Hajdú-Bihar Megyei Területi Gyermekvédelmi Szakszolgálat igazgatója tájékoztatott arról, hogy a panaszos gyermekei diákotthoni elhelyezettek ( kollégisták ), ezért a beadvánnyal kapcsolatban nem állt módjukban vizsgálatot folytatni. A személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV. 30.) NM rendelet valóban csak a gyermekvédelmi gondoskodásban élő gyermekek gyámjának, gondozójának szakmai segítségét és ellenőrzését teszi kötelezővé a szakszolgálatok számára. A diákotthoni elhelyezett gyermekek törvényes képviseletét szüleik látják el. A gyermekvédelmi intézmény működését a megyei gyámhivatal jogosult ellenőrizni.
A panasszal érintett gyermekotthonban a megyei gyámhivatal helyszíni vizsgálatot tartott és beadványban foglaltakkal kapcsolatban a következőket állapította meg:
1)	 A panaszos szemüveget viselő gyermekének tavasz óta valóban több szemüveget kellett csináltatni. A vizsgálatot végző szerint a kisfiú maga töri össze szemüvegeit és húzza le a WC-n. Ennek lehetséges oka, hogy a gyermeknek nem a megfelelő erősségű szemüveget írták fel, ezért nem akarja azt viselni. A gyermek járása összerendezetlen, lába gyenge, gyakran elesik és megüti magát, ilyenkor azt mondja megverték.
2)	Az ápolónő gyógyszerfüzetet vezet, amelyben feljegyzi, hogy az egyes gyermekeknek milyen gyógyszereket, mikor és milyen adagban kell szednie. A gyógyszerek beadása minden nap ugyanabban az időben történik, ezért a mindenkor ügyeletes ápolónő felelős. A gyógyszereket a gyermekek minden esetben szájba kapják, az ápolónő megvárja amíg azt lenyelik. A vizsgálat idején az ápolónő pontosan meg tudta mondani, hogy a panaszos gyermekeinek milyen gyógyszert és milyen adagban kell szedniük.
3)	Az alkalmazotti létszám megfelel a hatályos jogszabályi előírásoknak. Minden csoportot egy délelőttös pedagógus tanít. A délutános csoportnevelő munkáját 18 óráig gyermekfelügyelő segíti. A kora esti órákban gyermekfelügyelők vannak a gyermekekkel. Az éber éjszakai ügyeletet hárman látják el. Az éjszaka folyamán mindig tartózkodik ápolónő is az intézményben. Reggel hat órától újabb ápolónő egy dajka és egy gyermekfelügyelő veszi fel a munkát. A fogyatékos gyermekek soha nincsenek felnőtt felügyelete nélkül.
4)	A panaszos 1982-ben született lánya rendszeresen menstruál, amiről a gyermekfelügyelők menzesz naptárt vezetnek. A lány - aki koránál fogva már felnőtt nő - semmiféle szexuális érdeklődést nem tanúsít, ezért a vele foglalkozó felnőttekben fel sem merült, hogy fogamzásgátló tablettát adjanak neki. 

Tekintettel arra, hogy a beadványban foglaltak nem hozhatók összefüggésbe alkotmányos jogok sérelmével, ezért az ügyet az Obtv. 17. § (1) bekezdésében kapott felhatalmazás alapján  minden további vizsgálat nélkül lezárom.

Budapest, 2001. július 26.

Takács Albert